Document ID: 31985R1034

*****
ΚΑΝΟΝΙΣΜΟΣ (ΕΟΚ) αριθ. 1034/85 ΤΟΥ ΣΥΜΒΟΥΛΙΟΥ
της 22ας Απριλίου 1985
για την παράταση του προσωρινού δασμού αντιντάμπινγκ στις εισαγωγές ορισμένων ενσφαίρων τριβέων και τριβέων μετά κωνικών κυλίνδρων, καταγωγής Ιαπωνίας
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2176/84 του Συμβουλίου της 23ης Ιουλίου 1984 περί της άμυνας κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 11 παράγραφος 5,
την πρόταση της Επιτροπής,
Εκτιμώντας:
ότι, με τον κανονισμό (ΕΟΚ) αριθ. 3669/84 (2), η Επιτροπή επέβαλε προσωρινό δασμό αντιντάμπινγκ στις εισαγωγές ορισμένων ενσφαίρων τριβέων και τριβέων μετά κωνικών κυλίνδρων, καταγωγής Ιαπωνίας·
ότι η εξέταση των στοιχείων δεν έχει ακόμη ολοκληρωθεί· ότι η Επιτροπή πληροφόρησε τους τέσσερις ενδιαφερόμενους ιάπωνες εξαγωγείς ότι σκοπεύει να επεκτείνει την περίοδο ισχύος του προσωρινού δασμού για άλλη μια περιόδο που δεν θα υπερβαίνει τους δύο μήνες και ότι καμία από τις εταιρείες δεν έφερε αντίρρηση,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο προσωρινός δασμός αντιντάμπινγκ που επεβλήθη με τον κανονισμό (ΕΟΚ) αριθ. 3669/84 στις εισαγωγές ορισμένων ενσφαίρων τριβέων και τριβέων μετά κωνικών κυλίνδρων, καταγωγής Ιαπωνίας, παρατείνεται για μια περίοδο μη υπερβαίνουσα τους δύο μήνες.
Άρθρο 2
Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Με την επιφύλαξη του άρθρου 11 του κανονισμού (ΕΟΚ) αριθ. 2176/84 και οποιασδήποτε άλλης απόφασης του Συμβουλίου, ο παρών κανονισμός εφαρμόζεται μέχρι να αρχίσει να ισχύει μια πράξη του Συμβουλίου που θα θεσπίζει οριστικά μέτρα ή, το αργότερο, μέχρι τη λήξη περιόδου δύο μηνών που αρχίζει στις 29 Απριλίου 1985.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Απριλίου 1985.

Labels: 18
4
1